वैज्ञानिक इस गुत्थी को सुलझाने के लिए दिन-रात तरह-तरह के सैकड़ों प्रयोग कर रहे थे, किन्तु किसी भी निष्कर्ष पर पहुँच पाना संभव नहीं हो रहा था। नील्स बोर भी उसके लिए प्रयासरत थे। एक रात उन्होंने स्वप्न देखा कि वे सूर्य के बीचों बीच उबलती हुई गैसों के गर्भ में खड़े है, तथा सूरज के चारों ओर अन्तरिक्ष में अनेक ग्रह चक्कर काट रहे हैं। इन ग्रहों को उन्होंने स्वप्न में ही एक पतले तन्तु से जुड़े हुए देखा।